थोड़ै गै ब’रे पैह‌्लें दी गल्ल ऐ जे जम्मू शैली दे भित्ति-चित्रें दे सरबन्धै च असेंगी किश बी पता नेई हा। 1961 ई. दे अक्तूबर म्हीनै इस लेखकै नै पैह‌्ली बारी इस शैली दे किश चित्र पुरमंहल ना दे तीर्थ-स्थानै च उत्थें बनी दियें पुराने समे दिये हवेलियें दियें अन्दरलियें कंधें पर दिक्खे। इन्दे अलावा उत्थों दे प्रमुख शिव-मन्दरै दियें बाह‌्‌रलिलें कधें पर बने दे इयै जनेह् किश होर चित्र बी लब्भें। अज्ज ए सारे दे सारे चित्र नश्ट होई चुके दे न। इस्सै चाल्ली 1962 ई. च रियासी च महाराज गुलाबसिंघ हुन्दे बेल्ले दे पुराने मैह‌्लै दियें कंधे पर बी प्हाड़ी कलमै दे किश चित्र दिक्खने दा मौका लेखक गी मिलेआ।